
๏ ฉันจะสร้างโลกใหม่ในความคิด
ให้วิจิตรสมจินต์สิ้นทั้งผอง
มีภูเขาสายน้ำและลำคลอง
มีฟ้าใสผุดผ่องไร้หมอกควัน

๏ ภูเขาอยู่ตรงนี้มีป่าไม้
ทิชาชาติฝูงใหญ่ในเขตขัณฑ์
จตุบททวิบาทประหลาดพันธุ์
ไม่ต้องมีตึกกั้นเกะกะตา

๏ ฉันจะสร้างคุณแม่และคุณพ่อ
ทั้งพี่ชายสุดหล่อเพื่อนอิจฉา
ทั้งคนนี้คนนั้นไม่รอช้า
ส่วนคนโน้นไม่ต้องมาคนไม่ดี

๏ ฉันจะสร้างความรักให้ท่วมโลก
จะให้สายลมโบกความสุขศรี
โลกทั้งโลกงามไสวเกลื่อนไมตรี
อย่าได้มีทะเลาะเบาะแว้งกัน ๚๛

